૧૩ નવેમ્બર, ૧૯૪૭. પાકિસ્તાન સાથે ભળવા થનગની રહેલું જૂનાગઢ ભારત સંઘમાં ભળી ગયું. જૂનાગઢના નવાબ અને દીવાન ભુટ્ટો પાકિસ્તાન ભેગા થઈ ગયા. આ નિમિતે યોજાયલી જાહેરસભામાં હકડેઠઠ મેદની જામી’તી. નાખી નજર નો પોગે એટલાંં માણસ સભામાં ઠલવાણાં’તાં. આ સભામાં સરદારે આરઝી હકૂમતના સૈનિકોની પીઠ થાબડી. ત્યાંથી સીધા સરદાર પ્રભાસ પાટણ આવ્યા. સોમનાથનું ભગ્ન મંદિર જોઈ આ રાષ્ટ્રભક્ત ઈશ્ર્વરપરાયણ સરદારનું અંત:કરણ કકળી ઊઠ્યું. તેમની સાથે હતા શ્રી ક. મા. મુન્શી, કાકાસાહેબ ગાડગીલ અને નવાનગરના જામ સાહેબ, દિગ્વિજયસિંહ. સરદારે તેમની સાથે ચર્ચા કરી.